BRATISLAVA 20. apríla (SITA) - V dňoch 21. až 22. apríla sa minister pôdohospodárstva SR Zsolt Simon zúčastní v Luxemburgu na mimoriadnej Rade ministrov pre poľnohospodárstvo Európskej únie (EÚ). Na programe rokovania bude tzv. druhá vlna reformy spoločnej poľnohospodárskej politiky EÚ, ktorá sa týka najmä stredomorských produktov. V rámci nej sa bude prerokovávať aj návrh zmeny podpory pestovania tabaku. Agentúru SITA o tom informovalo tlačové oddelenie Ministerstva pôdohospodárstva (MP) SR.
Podľa návrhu Európskej komisie by sa systém súčasnej podpory pre výrobcov surového tabaku mal postupne začleniť do systému jednotnej platby. Zavedenie platby na hektár by sa podľa návrhu malo uskutočniť v troch krokoch so začiatkom v roku 2005 a ukončiť by sa malo v roku 2007. Novopristupujúcich krajín sa však reforma v prvej fáze podľa MP SR týkať nebude, nakoľko predpokladá naviazanie podpory na výšku prostriedkov poskytovaných v rokoch 2000, 2001 a 2002.
Na stretnutí Rady ministrov sa očakáva dosiahnutie konečnej dohody, keďže diskusia v týchto otázkach prebieha už vyše pol roka. Z výdavkovo významných sektorov by tak zostalo otvorené len rokovanie o reforme v sektore cukru, ktorý patrí medzi najcitlivejšie komodity v rámci EÚ.